EURÓPSKA KOMISIA V Bruseli12. 5. 2022 COM(2022) 217 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Akčný plán na vytvorenie koridorov solidarity medzi EÚ a Ukrajinou s cieľom uľahčiť vývoz ukrajinských poľnohospodárskych výrobkov a dvojstranný obchod s EÚ



1.Úvod Ruská útočná vojna tvrdo zasiahla ukrajinskú ekonomiku. V dôsledku blokády ukrajinských čiernomorských prístavov ruským námorníctvom sa radikálne obmedzil najmä vývoz, keďže cez tieto prístavy sa pred vojnou vyvážalo 90 % obilia a olejnatých semien. Ruská nevyprovokovaná a neodôvodnená invázia už má výrazný dosah na globálne trhy s potravinami a bude ďalej oslabovať globálnu potravinovú bezpečnosť. Bez rýchlych opatrení budú dodávky obilia na celom svete ohrozené aj na budúci rok. Za bežných okolností vyvážala Ukrajina 75 % obilia, ktoré vyprodukovala. Tento vývoz generoval približne 20 % národných ročných príjmov z vývozu. Približne tretina vyvezených komodít smeruje do Európy, ďalšie dve tretiny do Číny a do Afriky. EÚ je odhodlaná podporiť ukrajinské hospodárstvo a hospodársku obnovu v tejto krajine, ako aj prispieť k stabilizácii svetových trhov s potravinami a k zlepšeniu globálnej potravinovej bezpečnosti. Je preto spoločnou výzvou umožniť Ukrajine vyvážať tovar podľa jej plánov, naďalej podporovať miestnu výrobu a zabezpečiť, aby sa významne zlepšilo prepojenie s Európou v záujme vývozu aj dovozu. S týmto cieľom Komisia v zmysle Dohody o pridružení medzi EÚ a Ukrajinou nedávno navrhla dočasné zrušenie všetkých nezaplatených ciel na dovoz z Ukrajiny, ako aj pozastavenie všetkých opatrení na ochranu obchodu, pokiaľ ide o ukrajinskú oceľ . Najmä z hľadiska celosvetovej potravinovej bezpečnosti je neodkladné a dôležité, aby sa Ukrajine umožnilo vyviesť na svetové trhy poľnohospodárske výrobky, ktoré sú v súčasnosti uskladnené v krajine. Musíme pomôcť Ukrajine zabezpečiť, aby sa nastávajúca úroda mohla bezpečne uskladniť a aby sa mohli zasiať nové plodiny. Na to, aby sa poľnohospodárske výrobky dostali do EÚ a na svetové trhy, ako aj v záujme zabezpečenia toho, aby Ukrajina mohla dovážať najnutnejší tovar (ako je humanitárna pomoc, potraviny, krmivá, hnojivá a palivá), treba naliehavo zriadiť alternatívne logistické trasy s využitím všetkých druhov dopravy, ktoré prepoja EÚ s Ukrajinou, až kým sa neobnoví prístup Ukrajiny k trasám v Čiernom mori. To si vyžaduje rozšírenie a rozvoj zodpovedajúcich služieb nákladnej dopravy na týchto logistických trasách spájajúcich Ukrajinu s námornými prístavmi v EÚ, odkiaľ by sa tovar mohol prepravovať ďalej alebo kde by sa prípadne mohol aj uskladňovať. Je to kľúčové nielen pre ukrajinských poľnohospodárov, ale takisto pre spotrebiteľov v EÚ a mimo nej. V tomto oznámení sa identifikovali kľúčové prekážky, ktoré uviedli členské štáty EÚ, ukrajinské orgány, zainteresované strany EÚ, ako aj ukrajinské zainteresované strany. Európska komisia v rámci reakcie EÚ, ktorá je prejavom solidarity s Ukrajinou, v súčasnosti predstavuje akčný plán s krátkodobými, strednodobými a dlhodobými opatreniami zameranými na ich riešenie. Komisia bude spolupracovať s členskými štátmi, ukrajinskými orgánmi, prevádzkovateľmi dopravy, dodávateľmi vybavenia a so všetkými relevantnými zainteresovanými stranami na oboch stranách na zriadení alternatívnych a optimalizovaných logistických trás – nových tzv. koridorov solidarity medzi EÚ a Ukrajinou. Tieto koridory umožnia najmä prepravu poľnohospodárskej produkcie z Ukrajiny, ale aj naše dvojstranné obchodovanie s tovarom a prístup Ukrajiny k medzinárodným trhom a globálnym dodávateľským reťazcom, pričom sa zabezpečí, aby sa tak veľmi potrebné obilie dostalo na svetový trh. 2.Prekážky Na ukrajinskej strane hraníc so susediacimi členskými štátmi čakajú tisíce vozňov na colné vybavenie. Ďalšie obilie pripravené na vývoz je ešte uskladnené v silách. Priemerný čas čakania je v súčasnosti pre vozne 16 dní, no na niektorých hraničných priechodoch medzi EÚ a Ukrajinou to môže byť až 30 dní. Doby čakania pre nákladné autá na príslušných hraničných priechodoch sú takisto príliš dlhé. V dôsledku týchto logistických prekážok museli ukrajinské orgány v určitých smeroch zaviesť vývozné obmedzenia. Komisia v úzkej spolupráci s členskými štátmi EÚ, ukrajinskými orgánmi verejnej moci a so zástupcami odvetvia dopravy a poľnohospodárstva identifikovali niekoľko prekážok, ktoré môžu brániť potrebnému presmerovaniu vývozu z Ukrajiny a dovozu do tejto krajiny. Ide najmä o tieto prekážky: -Ukrajina používa rozchod koľaje so šírkou 1 520 mm (široký rozchod), zatiaľ čo štandardný rozchod v EÚ (UIC rozchod) má šírku 1 435 mm. To znamená, že ukrajinské vozne sa nemôžu používať vo väčšine členských štátov EÚ a tovar sa musí prekladať z vozňov pre široký rozchod na vozne pre štandardný rozchod EÚ. Takéto prekládky sa musia vykonávať v logistických centrách blízko hraničných priechodov na oboch stranách hraníc, a to buď tak, že sa vymenia podvozky vozňov alebo sa tovar z vozňov pre široký rozchod preloží na vozne vyhovujúce štandardnému rozchodu koľaje v EÚ. -Súčasné prekládkové kapacity sú zďaleka nepostačujúce a nie sú prispôsobené na prevádzku s veľkými objemami nákladu. Okrem toho sú prekládky časovo náročné a vyžadujú si špeciálne strojové zariadenia, ktorými prekladiská nemusia byť vybavené v dostatočnom počte, respektíve kapacita takýchto zariadení nestačí pokryť náhle zvýšenie dopytu. -Zatiaľ čo ukrajinské námorné prístavy sú pod ruskou blokádou, do jej vnútrozemských prístavov na Dunaji sa možno dostať aj určitými námornými loďami. V súčasnosti však dokážu pokryť len malú časť celkových vývozných potrieb a ich prevádzka je vystavená zvýšenému riziku, pokiaľ ide o plavbu do severných oblastí Čierneho mora. Prístup po železnici a po ceste z Odesy je takisto rizikový. -Prepojenie s použitím nákladných áut je obťažné v dôsledku nedostatku dostupných dopravných prostriedkov, určitých obmedzení v rámci platnom pre dopravné práva, iných pravidiel brániacich cezhraničnému pohybu vozidiel, administratívnych problémov spojených s vydávaním dokladov a ich platnosťou, ako aj nedostatku vodičov nákladných áut na Ukrajine, ako aj v EÚ. Nákladné autá často čakajú na hraniciach viac ako 12 hodín. -Zo spätnej väzby od zainteresovaných strán vyplýva, žev dôsledku hraničných kontrol (rastlinolekárske a veterinárne kontroly a colné konanie) dochádza pri preprave stále k zbytočným a drahým zdržaniam. 3.Akčný plán na vytvorenie koridorov solidarity medzi EÚ a Ukrajinou Hoci Európska komisia nemôže nahradiť obchodné dohody medzi prevádzkovateľmi EÚ a ukrajinskými predajcami obilia, môže pomôcť uľahčiť koordináciu medzi zainteresovanými stranami, ako aj relevantnými orgánmi. Krátkodobé opatrenia musia uvoľniť existujúci logistický potenciál, kým dodatočné strednodobé a dlhodobé opatrenia by mali slúžiť na to, aby Ukrajine umožnili rozvíjať povojnový obchod a podporili obnovu krajiny.

Dočasná námorná blokáda na severe Čierneho mora, ako aj zákaz vzletu v rámci civilného letectva na Ukrajine si vyžadujú, aby nové dodávateľské trasy umožňujúce Ukrajine vývoz a dovoz tovaru boli rozvrhnuté tak, že budú využívať najmä pozemnú dopravu a vnútrozemské vodné cesty. Členské štáty, ktoré ležia blízko Ukrajiny, vyčleňujú značné zdroje a vynakladajú úsilie na to, aby umožnili bezproblémový vývoz z Ukrajiny do EÚ a mimo nej. Komisia oceňuje tieto snahy, ktoré vyvíjajú členské štáty EÚ v prvej línii, a plánuje naďalej podporovať relevantné opatrenia, ktoré sa v týchto krajinách prijímajú. Prioritou v súčasnosti je mobilizovať a čo najlepšie využiť existujúcu infraštruktúru a vybavenie, rozšíriť kapacity v čo najväčšom rozsahu a zvýšiť a diverzifikovať množstvo trás, ktoré by sa mohli využiť na plynulosť obchodu. Potrebné sú aj investície do vytvorenia novej a modernizácie existujúcej infraštruktúry a vybavenia, často však vyžadujú strednodobý a dlhodobý časový horizont Krátkodobé opatrenia 3.1Doplnenie nákladných železničných koľajových vozidiel, plavidiel a nákladných áut Na pokrytie neustáleho dopytu v logistickom reťazci smerom k relevantným vývozným trhom je potrebný veľký počet vozňov vyhovujúcich štandardnému rozchodu koľaje v EÚ. Čiastočným riešením by mohlo byť zabezpečenie čo najefektívnejšieho využitia železničných koľajových vozidiel (napr. minimalizácia času cesty, ako aj času na nakládku/vykládku tovaru v prekládkových centrách a prístavoch), no nedostatok vozňov vyhovujúcich štandardnému rozchodu koľaje v EÚ zostáva očividne naďalej značnou prekážkou. Urgentne treba zabezpečiť výsypné vozne na prepravu obilia a vozne intermodálnej prepravy, ako aj kontajnery a cisternové kontajnery (na komodity v kvapalnej forme, ako napr. slnečnicový olej). Pokiaľ ide o dopravu po Dunaji, potrebných je viac nákladných člnov a pobrežných plavidiel. Keďže je v EÚ lepšia dostupnosť vozňov intermodálnej prepravy, môže sa miera využívania (mobilných) žeriavov na dvíhanie kontajnerov na hraničných priechodoch pomerne rýchlo zvýšiť. Preto je potrebné naliehavo posúdiť možnosť vyššej miery využívania kontajnerov na prepravu obilia a ich dostupnosť na Ukrajine, ako aj v EÚ. S cieľom zosúladiť ponuku s dopytom v súvislosti so železničnými koľajovými vozidlami, nákladnými člnmi/pobrežnými plavidlami a inými relevantnými dopravnými prostriedkami a vybavením Komisia zriadi platformu na vytváranie kontaktov. Na ukrajinskej strane sú to ministerstvá, colné orgány a novovytvorená koordinačná rada Ukrajiny pre logistiku v poľnohospodárstve, ako aj ukrajinské zainteresované strany, ktoré dokážu najlepšie predpovedať dopyt po dopravných službách. V EÚ bude okrem účasti relevantných zainteresovaných strán z daného odvetvia (napr. dopravné spoločnosti, prevádzkovatelia prekladísk, koridory nákladnej železničnej dopravy, prístavy) každý členský štát požiadaný, aby určil osobitné kontaktné miesto pre koridory solidarity (tzv. jednotné kontaktné miesto) poverené spoluprácou s aktérmi domácej logistickej siete a zabezpečením rýchlych riešení všetkých logistických problémov súvisiacich so záležitosťami, ktoré majú na starosti ich zodpovedajúce orgány. Komisia bude zohrávať vedúcu úlohu pri zriaďovaní platformy, ako aj úlohu sprostredkovateľa medzi rôznymi aktérmi s cieľom výrazne zlepšiť organizáciu dopravných operácií. Poradná misia Európskej únie na Ukrajine (EUAM Ukraine) bude naďalej poskytovať ukrajinským orgánom poradenstvo. Opatrenia: 1. Komisia vyzýva účastníkov trhu EÚ, aby urýchlene sprístupnili potrebné vybavenie, železničné koľajové vozidlá, dopravné prostriedky, nákladné člny a plavidlá. Príslušné priemyselné združenia by mali v tomto ohľade urgentne mobilizovať svojich členov. 2. Komisia bude úzko spolupracovať s členskými štátmi, ukrajinskými orgánmi a zainteresovanými stranami v danom odvetví na zriadení platformy na vytváranie kontaktov s cieľom uľahčiť komunikáciu medzi aktérmi logistických reťazcov, a tým optimalizovať tok nákladnej dopravy. 3. Komisia vyzýva každý členský štát, aby určil osobitné kontaktné miesto pre koridory solidarity, ktoré by umožnilo zainteresovaným stranám nahlasovať problémy v logistickom reťazci. 3.2Kapacita dopravných sietí a prekládkových terminálov Trate pre nákladnú dopravu sú v niektorých členských štátoch často upchaté, a preto je v prípade potreby zvládania veľkých objemov dodatočného nákladu veľmi dôležité plánovanie a efektívne využívanie železničnej infraštruktúry. Zatiaľ čo ukrajinskí obchodníci v súčasnosti sústreďujú väčšinu svojho úsilia na prepravu cez Rumunsko a Poľsko, malo by sa aktívne preskúmať používanie alternatívnych tratí pre nákladnú dopravu, prekládkových a kontajnerových kapacít, ako aj možností námorných prístavov v iných členských štátoch, v ktorých by mohla byť voľná kapacita, ako napríklad v pobaltských štátoch alebo v Bulharsku. Vzhľadom na naliehavosť situácie je takisto odôvodnené, aby nákladné vlaky prepravujúce ukrajinský tovar určený na vývoz dostali v európskej dopravnej sieti dočasne prednosť. Na to je potrebné zabezpečiť, aby boli v dostatočnej miere k dispozícii železničné prevádzkové intervaly z prekládkových centier do prístavov EÚ. Súčasná prekládková kapacita (vrátane kapacity získanej výmenou kolies alebo podvozkov železničných vozňov) zďaleka nestačí a nie je prispôsobená na prepravu veľkých objemov nákladu. Prekládka je časovo náročná a vyžaduje si špeciálne strojové zariadenie, ktoré v prekladiskách nie je k dispozícii v dostatočnom rozsahu. Mobilné systémy na nakladanie obilia môžu výrazne urýchliť prekládky, no výroba takýchto zariadení je v EÚ obmedzená. Preto by sa mala preskúmať možnosť presunu existujúceho dostupného vybavenia na hraničné terminály medzi EÚ a Ukrajinou napr. na základe dočasných zmlúv o prenájme. Keďže koľaje s odlišným rozchodom pokračujú na niektorých miestach aj na územie za ukrajinskou hranicou (do vzdialenosti 60 km), naloženie tovaru na vozne pre štandardný rozchod EÚ sa môže vykonať na oboch stranách hraníc. Majitelia vozňov v EÚ však doteraz váhali, či majú povoliť vstup svojich železničných koľajových vozidiel a dopravných prostriedkov na Ukrajinu. Ukrajina prijala vládny dekrét o finančnom pokrytí nákladov na škody súvisiace so stratou vozňov/nákladných člnov. Môžu však byť potrebné dodatočné záruky, aby sa zabezpečilo, že prevádzkovatelia EÚ budú motivovaní pokračovať vo svojich činnostiach. Bude treba preskúmať, či by bol potrebný nástroj navýšenia, ktorý by zriadila EÚ v spolupráci s členskými štátmi (napr. vnútroštátnymi agentúrami pre vývozné úvery) alebo medzinárodné finančné inštitúcie a ktorý by ponúkal dodatočné záruky na využívanie prekládkových kapacít na oboch stranách hraníc. Mali by sa zvážiť aj iné možnosti, ako je napr. cestná doprava. To si bude vyžadovať prekonanie niektorých súčasných obmedzení spojených s povoleniami na tranzit, tachografovými kartami vodičov, vodičskými preukazmi, osvedčeniami o odbornej spôsobilosti alebo inými pravidlami, ktoré bránia prevádzke ukrajinských nákladných áut a činnostiam vodičov v EÚ. Náležité zjednodušenia vrátane záruk by sa mali zvážiť aj s cieľom uľahčiť činnosť nákladných áut EÚ na Ukrajine. Komisia prijala 6. apríla 2022 odporúčanie Rade týkajúce sa otvorenia rokovaní o dohode o cestnej doprave s Ukrajinou, ktorá by sa nad rámec svojho počiatočného trvania mohla uplatňovať dovtedy, pokým bude pretrvávať závažný dosah ruskej útočnej vojny proti Ukrajine na dopravné infraštruktúry a činnosti. Cieľom odporúčaní je udeliť ukrajinským dopravcom a dopravcom EÚ určité prístupové práva, pokiaľ ide o tranzit a dvojstranné operácie medzi príslušnými územiami.

Opatrenia: 4. Komisia vyzýva k tomu, aby sa cez koridory pre nákladnú dopravu s najlepšou dostupnou kapacitou uprednostnila preprava ukrajinských poľnohospodárskych výrobkov určených na vývoz. Platforma na vytváranie kontaktov v rámci opatrenia č. 2 by mala nepretržite pomáhať pri zisťovaní, kde takéto kapacity existujú. 5. Komisia vyzýva manažérov infraštruktúry, aby poskytli potrebné železničné prevádzkové intervaly medzi prekládkovými centrami a prístavmi EÚ. 6. Komisia bude prostredníctvom platformy na vytváranie kontaktov spolupracovať s členskými štátmi a daným odvetvím na identifikácii kľúčových prekládkových centier/centier zmeny rozchodu koľaje na hraniciach medzi EÚ a Ukrajinou a za týmito hranicami s cieľom stanoviť spôsob optimalizácie objemov, ktoré sa môžu denne prepravovať ako voľne ložený tovar alebo v kontajneroch. 7. Komisia vyzýva účastníkov trhu, aby urgentne vyrobili mobilné systémy na nakladanie obilia a/alebo požičali/predali takéto zariadenia do príslušných prekladísk. Komisia bude podporovať zisťovanie existujúcich možností a prepojenie zainteresovaných orgánov a spoločností s výrobcami takýchto strojov prostredníctvom platformy na vytváranie kontaktov. 8. S pomocou platformy na vytváranie kontaktov Komisia zverejní výzvu na vyjadrenie záujmu pre prístavy EÚ, aby identifikovala tie, do ktorých by sa mohli zaviesť služby železničnej a cestnej dopravy, a posúdi, ako priorizovať tieto zásielky v prístavoch. 9. Komisia bude ďalej skúmať, či by bolo potrebné navýšenie záruk, a zváži spoluprácu s vnútroštátnymi agentúrami pre vývozné úvery členských štátov EÚ, medzinárodnými finančnými inštitúciami (napr. so Svetovou bankou/EIB/EBOR) a inými poskytovateľmi financií na vytvorení dodatočných záruk s cieľom podporiť podniky v oblasti nákladnej železničnej dopravy a vnútrozemskej plavby, ako aj majiteľov vozňov a nákladných áut. 10. Komisia sa bude snažiť rýchlo uzavrieť dohodu o cestnej doprave s Ukrajinou, a to hneď, ako jej Rada udelí mandát. 11. Komisia bude monitorovať vývoj vydávania tachografových kariet vodičov a môže poskytovať dodatočné usmernenia, ktoré sa sprístupnia online. V tejto súvislosti bude dôležitú úlohu zohrávať sieť národných dopravných kontaktných miest. Komisia má takisto v úmysle prijať legislatívny návrh nariadenia, ktorým sa stanovia špecifické a dočasné opatrenia v súvislosti s inváziou Ruska na Ukrajine, ktoré sa budú týkať dokladov pre vodičov. 3.3Colné operácie a iné inšpekcie Hoci naším cieľom je uľahčenie logistiky, všetky zásielky podliehajú naďalej colnému režimu a v dôsledku zdĺhavých postupov môže colné konanie trvať až niekoľko dní. Preto sa javí, že treba naliehavo stanoviť, ktoré colné postupy nie sú nevyhnutné a mohli by sa zjednodušiť, a preskúmať, kde by bola potrebná dodatočná kapacita. V právnych predpisoch EÚ sa nevyžaduje žiadne veterinárne ani rastlinolekárske osvedčovanie pri dovoze obilia ani pri jeho tranzite cez územie EÚ. Členské štáty môžu v rámci vnútroštátneho programu kontroly odoberať vzorky na overenie súladu s požiadavkami EÚ týkajúcimi sa dovozu aj domáceho trhu. Uvedené kontroly sa však musia zakladať na rizikách, musia byť primerané a nediskriminačné. V súčasnosti môžu takéto kontroly, žiaľ, trvať aj niekoľko dní a môžu byť na jednotlivých hraničných priechodoch a medzi členskými štátmi odlišné. Prieťahy nielen sťažujú rýchlu prepravu nákladu, ale predstavujú aj dodatočné náklady pre obchodníkov a dopravcov. Okrem toho nie všetky hraničné priechody majú požadovaný počet pracovníkov na to, aby prichádzajúce vozne mohli byť vybavované nepretržite, t. j. sedem dní v týždni a 24 hodín denne. Tieto postupy by sa výrazne urýchlili zlepšením kapacity na vykonávanie kontrol a inšpekcií, ich primeranejším uplatňovaním alebo oslobodením od povinnosti ich uplatňovať, čo by sa dosiahlo lepším pochopením platných pravidiel. Preto je nevyhnuté, aby členské štáty na hraničných priechodoch zabezpečili primeraný počet úradníkov, čím by sa urýchlilo vykonávanie všetkých súčasných kontrol, a poskytli na všetkých relevantných hraničných priechodoch nepretržité služby. Navyše kontroly a inšpekcie by sa mali vykonávať mimo hraníc (napríklad v námorných prístavoch alebo v miestach určenia). Rovnaký prístup sa musí presadzovať v prístavoch, kde by sa administratívne, hraničné a colné kontroly alebo colné konania mali vykonávať rýchlo, aby sa čas potrebný na vybavenie železničných koľajových vozidiel v oblasti prístavu skrátil na minimum. Komisia podporuje ďalšie zjednodušenie postupov týkajúcich sa vydávania potrebných osvedčení o vývoze na Ukrajine. Takéto zjednodušenie by pomohlo zabrániť nárastu prieťahov pri preprave obilia z Ukrajiny. Poradná misia Európskej únie na Ukrajine (EUAM Ukraine) a hraničná podporná misia EÚ pre Moldavsko a Ukrajinu (EUBAM) môžu v súlade so svojimi príslušnými mandátmi poskytovať podporu ukrajinským hraničným a colným orgánom zameranú na uľahčenie vstupu tovaru do EÚ. Komisia vo svojich usmerneniach týkajúcich sa riadenia vonkajších hraníc v záujme uľahčenia prechodu cez hranice medzi EÚ a Ukrajinou takisto odporučila, aby sa v prípade, že to umožňuje usporiadanie hraničných priechodov a že členské štáty môžu nasadiť dostatočný počet hraničných a colných úradníkov, podporilo vymedzenie tzv. pruhov pre núdzovú pomoc pre nákladné autá, ktorými by sa zabezpečilo nepretržité dodávanie tovaru a poskytovanie služieb. Opatrenia: 12. Komisia so zapojením vnútroštátnych orgánov a s pomocou platformy na vytváranie kontaktov identifikuje prekážky spôsobené postupmi osvedčovania alebo inými postupmi na úrovni EÚ alebo členských štátov a vyzve colné orgány členských štátov, aby prijali opatrenia na ich odstránenie, ako je napríklad presunutie kontrol mimo hraníc.

13. Komisia naliehavo žiada členské štáty, aby uplatňovali primerané kontroly a odber vzoriek založené na riziku. Vyzýva členské štáty, aby boli maximálne flexibilné alebo dokonca dočasne uplatňovali výnimku v prípade požiadaviek vyplývajúcich z vnútroštátnych právnych predpisov, ktoré nie sú nevyhnutné, a aby uľahčovali administratívne postupy s cieľom znížiť administratívnu záťaž na minimum. 14. V záujme zrýchlenia kontrolných postupov by členské štáty mali na hraničných priechodoch zabezpečiť náležitú kapacitu a prítomnosť príslušníkov hraničnej kontroly, colných úradníkov, rastlinolekárskych a veterinárnych kontrolórov. 15. Komisia bude zvolávať pravidelné stretnutia s cieľom riešiť problémy, ktoré sa budú objavovať, a uplatní koordinovaný prístup medzi členskými štátmi. Mali by sa konať aj pravidelné stretnutia s ukrajinskými orgánmi, aby sa sledovala situácia a odstraňovali akékoľvek prekážky. Komisia bude takisto zvolávať stretnutia s príslušným odvetvím s cieľom zabezpečiť, aby sa nepredkladali žiadosti o vydanie úradných osvedčení, ak ich príslušné orgány v mieste učenia nevyžadujú. 3.4Skladovanie tovaru na území EÚ Hoci najdôležitejšou prioritou je preprava poľnohospodárskych výrobkov do námorných prístavov, nemalo by sa vylúčiť využitie skladovacej kapacity dostupnej v EÚ, čím by sa uvoľnili kapacity skladov na Ukrajine. Tým by sa zabezpečilo vytvorenie nárazníkového pásma – najlepšie v blízkosti hraničných priechodov, staníc popri tratiach so širokým rozchodom, ktoré sú v EÚ dostupné, a v námorných prístavoch EÚ – a efektívnejšie využitie železničných koľajových vozidiel. Na tento účel je potrebné zmapovať uskladňovaciu kapacitu. Takéto posúdenie uskladňovacej kapacity v prístavoch EÚ by bolo prínosné nielen v krátkodobom, ale aj v strednodobom horizonte (zber úrody v období leto – jeseň 2022), keďže na Ukrajine môžu byť viaceré zariadenia na skladovanie obilia nedostupné alebo dokonca zničené. Opatrenie: 16. Komisia posúdi dostupné skladovacie kapacity v EÚ a bude koordinovať svoje kroky s členskými štátmi, aby pomohla zaistiť väčšiu kapacitu na dočasné uskladnenie. Strednodobé a dlhodobé opatrenia 3.5Rozširovanie kapacity infraštruktúry na nových vývozných koridoroch Okrem naliehavej potreby nájsť alternatívne trasy na riešenie kritickej situácie týkajúcej sa vývozu obilia by sa mali čím skôr implementovať aj strednodobé opatrenia zamerané na zlepšenie infraštruktúry (vrátane prekládkových a multimodálnych terminálov a potrebných železničných a cestných spojení v relevantných prístavoch) v EÚ a na území Ukrajiny a Moldavska a na rozšírenie prepojenia s EÚ. Komisia bude pokračovať v posudzovaní súčasných nedostatkov a identifikovaní ďalších prekážok. Napríklad niektoré hraničné priechody s oboma šírkami rozchodu sa už dlho nevyužívajú alebo majú v posledných rokoch nízku kapacitu. Rozšírená prevádzka by však vyžadovala naliehavú obnovu týchto tratí na území EÚ. Na súvisiace práce by mohli prispieť programy na obdobie rokov 2021 – 2027 financované z Kohézneho fondu a Európskeho fondu regionálneho rozvoja (v rámci programov Interreg) v kombinácii s nástrojmi Únie na financovanie vonkajšej činnosti a s využitím príslušných postupov verejného obstarávania. Ďalšou prioritou, ktorá môže získať podporu z uvedených nástrojov, je rozšírenie kapacity existujúcich meničov rozchodu vozňov a kapacity dopravnej infraštruktúry na hraničných priechodoch. Opatrenie: 17. Komisia poskytne usmernenia týkajúce sa dostupného financovania a najvhodnejších postupov verejného obstarávania, ktoré sa majú použiť na podporu (opätovného) vybudovania alebo posilnenia infraštruktúry tam, kde rýchle zásahy môžu priniesť rýchle výsledky. 3.6Nové prepojenia infraštruktúry V rámci rekonštrukcie Ukrajiny bude potrebné vytvoriť nové prepojenia infraštruktúry, ktoré vysoko prekročia rámec toho, čo sa doteraz predpokladalo v rámci hospodárskeho a investičného plánu pre Ukrajinu. Posúdenie budúcich potrieb by malo byť zamerané na: ·zlepšenie cezhraničných prepojení (cesta – cesta, železnica – cesta a železnica – železnica) medzi EÚ a Ukrajinou a optimalizáciu a modernizáciu dopravných tokov z hľadiska kapacity infraštruktúry, interoperability a efektívnosti služieb hraničných priechodov vrátane znovuotvorenia ďalších hraničných priechodov. Potrebné investície možno podporiť z programu Nástroja na prepájanie Európy (NPE), ·rozvoj nových koridorov transeurópskej základnej dopravnej siete (TEN-T) spájajúcich EÚ s Ukrajinou a Moldavskom,